
PROLOG

Kai

Gangene er uhyggelig tomme på denne tiden av døgnet.

Det er det samme hvert år.

Jeg går med langsomme skritt, stjeler dette lille øyeblikket av fred og ro for meg selv. Selv om stjålet lykke ikke er stort mer enn dempet kaos.

Jeg velger å ignorere den tanken mens jeg svinger inn i en mørk gang. Skrittene lyder dempet på det smaragdgrønne teppet. Et sovende slott er en behagelig opplevelse. Som kongelig får man ikke så mye tid for seg selv.

Kongelig.

Ordet får meg nesten til å le. Jeg glemmer ofte hva jeg var før jeg ble den jeg nå er. Prinsen før marskalken. Gutten før monsteret.

Men i dag er jeg ingen. I dag får jeg bare være sammen med den jeg skulle ha vært.

Et dust lys siver ut under kjøkkendøren, og synet får meg til å trekke på smilebåndet.

Hvert bidige år. Hun er her hvert bidige år.

Jeg skyver dørene forsiktig opp og trer inn i lyset fra flakkende stearinlys. Den søte lukten av deig og kanel henger i luften og svøper meg inn i varme og minner.

«Du står opp tidligere for hvert år som går.»

Jeg får frem et lite smil som svar på det Gail sender meg. Forkleet hennes har små flekker av kanel, og i ansiktet har hun striper av mel. Jeg heiser meg opp på den samme kjøkkenbenken jeg har sittet på siden jeg var stor nok til å nå opp – med håndflatene mot den klissete benkeplaten.

Det er noe betryggende i hvor normalt det hele virker.

Jeg smiler til kvinnen som nærmest har oppdratt meg, og løfter en enkelt skulder i et slapt skuldertrekk. «Jeg sover mindre for hvert år som går.»

Hendene hennes finner hoftene, og jeg vet at hun kjemper mot trangen til å skjelle meg ut. «Du gjør meg bekymret, Kai.»

«Har jeg ikke alltid gjort det?» spør jeg uberørt.

«Jeg mener det.» Hun vifter med en finger. «Du er for ung til å forholde deg til alt dette. Det er som om det var i går du løp rundt på kjøkkenet her, du og Kitt …»

Hun stopper seg selv da hun nevner navnet hans, så det blir opp til meg å holde liv i den døende samtalen. «Jeg kom faktisk fra fars …» Jeg stopper lenge nok til å fnyse lett av meg selv – «Kitts arbeidsværelse.»

Gail nikker langsomt. «Han har ikke forlatt det siden kroningen, har han vel?»

«Nei, han har ikke det. Og jeg ble ikke lenge der inne.» Jeg stryker en hånd gjennom det rufsete håret mitt. «Han opplyste meg bare om hva som blir mitt første oppdrag.»

Hun er stille noen lange sekunder. «Det er henne, ikke sant?»

Jeg nikker. «Det er henne.»

«Og skal du …?»

«… gjennomføre oppdraget?» fullfører jeg for henne. «Gjøre som jeg får beskjed om? Selvsagt. Det er min plikt.»

En ny lang pause. «Og husket han hvilken dag det er i dag?»

Jeg ser langsomt opp og smiler trist da jeg møter blikket hennes. «Det er ikke hans jobb å huske.»

«Nei, nettopp», sukker hun. «Vel, jeg lagde uansett bare én i år. Jeg tenkte nok at han ikke ville holde deg med selskap.»

Hun trer til side så en glinsende honningbolle kommer til syne ved siden av ovnen. Jeg glir ned fra benken og går smilende bort til henne. Først etter at jeg har kysset henne på kinnet, gir hun meg tallerkenen.

«Gå nå», sier hun. «Gå og tilbring litt tid sammen med henne.»

«Takk, Gail», sier jeg lavmælt. «For alle disse årene.»

«Og for dem som kommer.» Hun blunker til meg før hun skyver meg mot døren.

Jeg kaster et blikk tilbake på henne, på denne kvinnen som var som en mor for meg da dronningen ikke kunne være det. Hun var varme klemmer og hengivenhet, velfortjent kjeft og sårt tiltrengt anerkjennelse.

Jeg vil helst ikke tenke på hva det ville blitt av brødrene Azer om det ikke var for henne.

«Kai?»

Jeg er på vei ut gjennom døren da jeg stopper opp og ser tilbake på henne.

«Vi elsket henne, alle sammen», sier hun stille.

«Jeg vet det.» Jeg nikker. «Hun visste det.»

Og så bærer føttene mine meg ut i den halvmørke korridoren.

Bollen som ligger på tallerkenen jeg bærer på, er fristende. Den lukter av kanel og sukker og enklere tider. Men jeg tvinger meg til å konsentrere meg om å gå den velkjente veien ut til hagen, den samme veien jeg går fra kjøkkenet denne dagen hvert år.

Det tar ikke lange tiden før jeg når de brede dørene ut mot hageanlegget. Jeg kaster knapt et blikk på vokterne som står vakt, eller på dem som sover ved siden av dem. De få som er våkne, later som om de ikke legger merke til honningbollen jeg bærer med meg ut i mørket.

Jeg følger den steinlagte stien mellom radene av fargerike blomster jeg ikke kan nyte synet av på denne tiden av døgnet. Eføykledde statuer står litt her og der rundt i parken, noen av dem mangler opptil flere steinbiter etter å ha veltet en gang for mye – noe jeg selvsagt er fullstendig uskyldig i. I midten av anlegget klukker fontenen, og den får meg til å tenke på kvelende varme dager og den lett forståelige dumskapen som fikk Kitt og meg til å hoppe uti den.

Men det er det som ligger utenfor hagen, jeg er kommet for nå.

Jeg går ut på den myke gressplenen som en gang var dekket av fargerike tepper til det andre turneringsballet. Jeg tillater meg ikke å tenke mer på den kvelden, men følger måneskinnet som stryker sine bleke fingre over konturene av henne.

Piletreet ser besnærende forlokkende ut, bladene rasler i lette vindkast. Jeg lar blikket gli over de hengende grenene. Over røttene som har presset seg opp gjennom jorden. Hver centimeter er vakker og sterk.

Jeg skyver forhenget av løvkledde grener til side og går inn under treet jeg besøker så ofte livet tillater det – men alltid på denne dagen, og da med en honningbolle i hånden. Jeg lar fingrene gli over den grove barken på stammen og følger de velkjente furene.

Det tar ikke lange tiden før jeg får satt meg på min vante plass under det ruvende treet og kan legge en arm over kneet. Jeg balanserer tallerkenen på en stor rot og tar en liten fyrstikkeske opp av lommen.

«Jeg fant ikke noe kakelys i år. Beklager det.» Jeg tenner fyrstikken og stirrer på den lille fresende flammen. «Så dette får holde.»

Jeg stikker fyrstikken inn i midten av honningbollen og smiler litt av det patetiske synet. Jeg ser et øyeblikk på at den brenner, ser hvordan den maler det massive treet i et flakkende skjær.

Så ser jeg ned ved siden av meg og stryker en hånd over det myke gresset der.

«Gratulerer med dagen, A.»

Jeg blåser ut det provisoriske lyset og lar mørket sluke oss i sin helhet.


KAPITTEL 1

Paedyn

Blodet mitt er bare til nytte så lenge det klarer å holde seg inne i kroppen.

Hjernen min er bare til nytte så lenge den ikke havner fullstendig på villspor.

Hjertet mitt er bare til nytte så lenge det ikke blir knust.

Så jeg er vel kort fortalt ubrukelig.

Jeg lar blikket sveipe over gulvplankene under føttene mine, vandre over det slitte treverket. Synet av det velkjente gulvet er nok til å fylle meg med minner, og jeg kjemper for å blunke bort de flyktige bildene av små føtter plassert på store støvler som tråkker rundt i takt til en kjent melodi. Jeg rister på hodet i et forsøk på å tømme det for minnene, selv om jeg desperat ønsker at jeg kunne dvele ved fortiden, siden nåtiden ikke er så mye å rope hurra for for øyeblikket.

… seksten, sytten, atten …

Jeg smiler og ignorerer smerten det skaper i den såre huden som blir strukket.

Der var du.

Jeg beveger meg usikkert og stivt, de ømme musklene spenner seg for hvert skritt jeg tar mot den tilsynelatende normale gulvplanken. Jeg går ned på kne, biter tennene sammen for å skyve vekk smerten, og klorer i treverket med blodrøde fingre det er vanskeligere å ignorere.

Gulvet ser ut til å være like egenrådig som meg og nekter å gi seg. Jeg ville ha latt meg imponere av dets vilje og evne til motstand, hvis det ikke var for at det er et fordømt stykke tre.

Jeg har ikke tid til dette. Jeg må komme meg ut herfra.

Jeg grynter frustrert, kniper øynene sammen og myser mot planken før jeg utbryter: «Jeg kunne ha sverget på at du var det hemmelige skjulestedet. Er ikke du den nittende gulvplanken fra døren?»

Jeg stirrer olmt på treverket før en hysterisk latter presser seg frem over leppene mine, og jeg legger hodet bakover og rister oppgitt på det mens jeg stirrer mot taket. «Det var som Pesten, nå snakker jeg til gulvet», mumler jeg – nok et bevis på at jeg er i ferd med å gå fra sans og samling.

Men jeg har jo ingen andre å snakke med.

Det er nå fire dager siden jeg snublet tilbake til barndomshjemmet mitt, nedfor og halvdød, med smerter overalt. Men kropp og sinn er langt fra leget.

Kanskje unngikk jeg døden hver gang kongen svingte sitt sverd, men han klarte allikevel å drepe en del av meg den dagen, etter den avsluttende konkurransen. Ordene hans skar dypere enn sverdet hans noen gang kunne gjøre, skar meg med små biter av sannheter mens han lekte med meg, hånet meg, fortalte meg om fars død med et smil om munnen.

«Vil du ikke vite hvem det var som drepte faren din?»

Et gys kryper nedover ryggraden mens kongens kalde stemme runger i skallen.

«La oss bare si at ditt første møte med en prins ikke fant sted da du reddet Kai i den bakgaten.»

Hvis svik er et våpen, brukte han det for alt det var verdt den dagen, da han kjørte dets sløve blad inn i mitt knuste hjerte. Jeg puster skjelvende ut og skyver bort tankene på gutten med de grå øynene, like gjennomtrengende som sverdet jeg så ham kjøre gjennom brystet på faren min for så mange år siden.

Jeg stabler meg på beina, flytter vekten rundt på gulvplankene mens jeg lytter etter et knirk og åndsfraværende snurrer på sølvringen på tommelen. Hele kroppen verker, og beina føles altfor svake. Sårene etter både den siste delkonkurransen og kampen mot kongen tok jeg meg av umiddelbart, med skjelvende fingre og stille hulking som gjorde synet mitt uklart og stingene slurvete.

Etter at jeg hadde haltet hele veien fra Bowl Arena til Loot Alley, snublet jeg inn i den hvite rønna jeg en gang kalte mitt hjem, og som Motstandsbevegelsen kalte sitt hovedkvarter. Men der ble jeg møtt med tomhet. Det var ingen kjente ansikter å se i det hemmelige rommet under føttene mine, og alt jeg nå hadde, var smerte og forvirring.

Jeg var alene – har vært alene – uten annet å gjøre enn å rydde opp i et kaos av kropp, hjerne og et blødende hjerte.

Treverket under meg klager. Jeg flirer.

Igjen går jeg ned på kne på gulvet, men denne gangen får jeg lirket opp en planke, og et mørkt lite skjulested kommer til syne under den. Jeg rister på hodet, oppgitt over meg selv, og mumler: «Det er nummer nitten fra vinduet, Pae, ikke fra døren …»

Jeg strekker armen ned i åpningen, og fingrene finner det ukjente skjeftet på en dolk. Hjertet verker mer enn kroppen idet jeg kjenner hvordan jeg lengter etter igjen å føle det snodde stålhåndtaket på fars våpen mot håndflaten min.

Men jeg prioriterte å se blod fremfor sentimentale følelser da jeg kastet min elskede dolk mot kongens hals. Og det eneste skåret i gleden var at det var han som fant den, og han lovet å gi den tilbake ved å stikke den inn i ryggen min.

Tomme, blå øyne myser mot meg i det blanke bladet jeg løfter opp i lyset, og jeg skvetter så jeg kommer ut av den hatefulle tankerekken. Huden er full av sår og kutt. Jeg svelger ved synet av flengen som går ned langs siden av halsen, og lar fingrene gli over den maltrakterte huden. Jeg rister på hodet, stikker dolken ned i støvelen og gjemmer det forskremte speilbildet mitt sammen med den.

Jeg får øye på en bue og et kogger med skarpe piler under gulvplankene, og skyggen av et trist smil drar over ansiktet ved minnet av at far lærte meg å skyte, med det knudrete treet bak huset som eneste målskive.

Jeg hiver buen og koggeret over ryggen og tar en titt på resten av våpnene som ligger gjemt under gulvet. Etter å ha slengt et par skarpe kastekniver ned blant rasjonene, teppet, vannflaskene og den krøllete skjorten jeg i all hast har stappet nedi sekken, kjemper jeg meg opp på beina igjen.

Jeg har aldri følt meg så skjør, så ødelagt. Tanken får sinnet til å velle opp i meg, får meg til å gripe kniven jeg har i beltet, og jeg klør etter å stikke den inn i den slitte treveggen foran meg. En brennende smerte skyter gjennom den løftede armen min da bevegelsen fører til at huden strekkes rundt merket over hjertet mitt.

En påminnelse. Et symbol for hva jeg er. Eller rettere sagt, hva jeg ikke er.

O for Ordinær.

Jeg biter tennene sammen og kaster kniven så den blir stående og dirre i treverket. Arret svir og håner meg ved å minne meg om sin endeløse eksistens på kroppen min.

«Så får jeg heller sette mitt merke på hjertet ditt, så du ikke glemmer hvem som har knust det.»

Jeg begynner å gå mot kniven, klar til å røske den ut av veggen, da planken under foten min knirker og vekker oppmerksomheten min. Jeg vet jo godt at tynne gulvplanker er et langt fra ukjent fenomen i husene i slummen, men nysgjerrigheten får meg til å bøye meg ned for å undersøke.

Hvis hver eneste knirkende planke skjuler et gjemmested, er gulvet vårt fullt av dem …

Planken lar seg løfte, og det samme gjør pannen min, da jeg rynker den i vantro. Jeg puster ut en latter blottet for humor mens jeg strekker meg inn i det mørke skjulestedet jeg ikke visste eksisterte.

Det var dumt av meg å tro at Motstandsbevegelsen var det eneste far holdt hemmelig for meg.

Fingrene mine stryker over slitt skinn før jeg trekker ut en stor bok, stappet full av løse papirer som kunne ende med å dekke hele gulvet om jeg var uforsiktig. Jeg blar gjennom den og kjenner igjen den slurvete håndskriften. Typisk leger.

Fars dagbok.

Jeg legger den i sekken, for jeg vet at jeg ikke har tid nok, at huset ikke er trygt nok, til at jeg kan sette meg til å studere notatene hans her og nå. Jeg har vært her for lenge, tilbrakt for mange dager med å være såret og svak og bekymret for å bli funnet.

Syneren som så meg drepe kongen, har sikkert vist hele riket hva som skjedde. Jeg må komme meg ut av Ilya, og jeg har allerede kastet bort forspranget han var så vennlig å gi meg.

Jeg går mot døren, klar til å snike meg ut for å forsvinne i mylderet i Loot Alley. Derfra vil jeg forsøke å ta meg gjennom Ildlandet til byen Dor, der Eliter ikke eksisterer og Ordinære er alt de kjenner til.

Jeg strekker meg mot døren ut mot den stille gaten utenfor.

Jeg stopper opp med hånden over håndtaket.

Stille.

Det er nesten middagstid, noe som betyr at Loot Alley og gatene rundt burde være et mylder av kjeftende kjøpmenn og skrikende barn. Slummen burde syde av liv.

Det er noe som ikke stemmer …

Døren rister, noe – noen – der ute hamrer på den. Jeg spretter tilbake og ser meg rundt i rommet. Jeg vurderer å snike meg ned den hemmelige trappen til rommet under, der Motstandsbevegelsen holdt sine møter, men tanken på å bli trengt opp i et hjørne i kjelleren gjør meg kvalm. Det er da blikket dveler ved peisen, og til tross for situasjonen jeg befinner meg i, sukker jeg irritert.

Hvorfor ender jeg alltid opp i en skorstein?

Døren går opp med et smell da jeg så vidt har rukket å klatre halvveis opp den skitne skorsteinen, og jeg stanser der, med føttene plantet på hver side av meg og murstein som graver seg inn i ryggen min.

En Kraftplugg.

Bare en Elite med ekstraordinære krefter ville være i stand til å slå seg gjennom den barrikaderte og låste døren så raskt. Jeg hører lyden av tunge støvler fra det jeg tror må være fem voktere.

«Ikke bare stå der. Gjennomsøk stedet og overbevis meg om at dere faktisk kan gjøre nytte for dere.»

Lyden av den kjølige stemmen får meg til å grøsse på ryggen. Jeg har hørt den stemmen gi både kjærlighetserklæringer og kommandoer. Jeg stivner til og sklir litt nedover det sotete pipeløpet.

Han er her.

Stemmen som umiddelbart følger opp, er grov og tilhører en av vokterne. «Dere hørte marskalken. Få opp farten.»

Marskalken.

Jeg biter tennene sammen, enten det nå er en bitter latter eller et skrik jeg ønsker å unngå å slippe ut; jeg er ikke sikker. Det å høre den tittelen får blodet til å syde. Det minner meg om alt han har gjort, all ondskapen han har utøvd på kongens vegne. Først farens, men nå brorens – takket være min innsats for å befri ham for den første.

Men han takker meg ikke. Nei, han har tvert imot kommet for å drepe meg.

«Kanskje får jeg tatt mot til meg når jeg bare får deg ut av hodet. Så jeg gir deg et forsprang.»

Det forspranget tok jeg jaggu godt vare på …

Skulle jeg fortsette å klatre opp pipa, kunne noen høre meg. Den sjansen kan jeg ikke ta, så jeg må pent bli der jeg er, uten å kunne gjøre annet enn å lytte til de tunge skrittene til vokterne som tramper gjennom huset på jakt etter meg. Anstrengelsen av å holde meg oppe, får beina til å skjelve, og jeg vrir meg i smerte fra alle sårene.

«Sjekk bokhyllene i arbeidsværelset. Det skal være en hemmelig gang bak en av dem», kommanderer marskalken uengasjert; han høres faktisk ut som om han kjeder seg.

Nok en gang stivner jeg til. Et av medlemmene i Motstandsbevegelsen må ha røpet den lille hemmeligheten mens han torturerte dem. Tanken på kampene etter den siste delkonkurransen i Bowl Arena – da Ordinære, et antall av de Dødelige og voktere tørnet sammen i et blodig slag – får hjertet mitt til å slå raskere.

Et blodig slag jeg fortsatt ikke vet utfallet av.

Vokternes skritt lyder stadig fjernere mens de tar seg ned trappene for å lete i det hemmelige rommet i kjelleren.

Stille.

Men han er fortsatt i rommet rett under meg; det vet jeg. Bare noen få meter skiller oss. Jeg kan praktisk talt føle hans nærvær, akkurat som jeg har følt varmen fra kroppen hans mot min, varmen fra det grå blikket idet det sveipet over meg.

En gulvplanke knirker. Han er i nærheten. Jeg skjelver av sinne, hevnlysten bobler i blodet, og jeg ønsker desperat å se hans strømme. Det er enda godt jeg ikke kan se ansiktet hans, for hvis jeg skulle få øye på et av de dumme smilehullene hans akkurat nå, ville jeg ikke klart å styre meg – jeg ville forsøkt å klore det ut av ansiktet hans.

Men jeg tvinger meg til å puste rolig, for jeg vet at hvis jeg måtte kjempe mot ham nå, ville jeg tape. Rent raseri ville ikke være nok for å slå ham. Og jeg har tenkt å vinne når jeg endelig møter marskalken.

«Jeg føler meg ganske sikker på at du så for deg ansiktet mitt da du kastet den kniven.» Stemmen er stille og ettertenksom, og nå høres han definitivt mer ut som gutten jeg kjente. Minnene om ham strømmer gjennom hodet mitt og får hjertet mitt til å banke. «Ikke sant, Paedyn?» Og så lenge varte det. Snerten er tilbake i marskalkens stemme. Kai viskes ut og tilbake står en kommandant.

Hjertet mitt hamrer mot brystkassen.

Han kan ikke vite at jeg er her. Hvordan kunne han …?

Jeg kan høre lyden av metall mot splintret treverk idet han trekker kniven min ut av veggen. Så følger noen velkjente små klask, og jeg kan nesten se for meg hvordan han gang på gang fraværende snurrer våpenet rundt i luften for så å ta imot det i hånden.

«Si meg, kjære, tenker du ofte på meg?» Stemmen er en mumling, som om leppene hans var presset mot øret mitt. Jeg skjelver, for jeg vet nøyaktig hvordan det føles.

Hvis han vet at jeg er her, hvorfor har han da ikke …?

«Hjemsøker jeg drømmene dine? Plager jeg tankene dine, slik du plager mine?»

Jeg får pustebesvær.

Så han vet ikke at jeg er her, ikke med sikkerhet.

Gjorde han det, ville han ikke kommet med den innrømmelsen.

Fordi jeg er Ordinær, ble jeg opplært til å fremstille meg selv som synsk. Helt fra jeg var purung lærte far meg hvordan jeg kunne lese mennesker; han lærte meg å være observant og samle informasjon i løpet av sekunder.

Og jeg har hatt langt mer enn noen sekunder på meg til å lese Kai Azer.

Jeg har sett bak de mange maskene og fasadene hans, fått et glimt av gutten under, blitt kjent med og glad i ham. Og med alt sviket som nå er mellom oss, vet jeg at han ikke ville sagt at han drømte om meg hvis han visste at jeg var til stede og slukte hvert ord.

Jeg hører antydninger til lystighet i stemmen hans da han sukker. «Hvor er du, du lille synske?»

Kallenavnet er latterlig, siden han – i likhet med resten av kongeriket – nå vet at jeg er alt annet enn det. Alt annet enn Elite.

Ingenting annet enn Ordinær.

Sot svir i nesen, og jeg må klemme hånden over den for å holde tilbake et nys, noe som minner meg om de mange nettene jeg har tilbrakt med å stjele fra butikkene i Loot Alley, for så å rømme åstedet gjennom trange skorsteiner.

Trangt. Innestengt. Kvelende.

Blikket glir over mursteinene jeg er omgitt av, i den grad de synes i halvmørket her inne. Det er så lite plass, luften er så tett, det er så lett å få panikk.

Ro deg ned.

Klaustrofobien velger seg alltid verst tenkelig tidspunkt for å dukke opp til overflaten og minne meg på hvor hjelpeløs jeg er.

Pust.

Jeg gjør jo det. Jeg tar dype åndedrag. Hånden jeg fortsatt har klemt over nesen, har en lett metallisk lukt – en skarp, sterk lukt som svir i nesen.

Blod.

Jeg trekker den skjelvende hånden bort fra ansiktet, og selv om jeg ikke kan se de blodrøde flekkene på fingrene, kan jeg praktisk talt føle dem. Det er fortsatt størknet blod under de flisete neglene mine, og jeg vet ikke om det er mitt, kongens eller …

Jeg trekker pusten og prøver å ta meg sammen. Marskalken er altfor nær. Han går rastløst rundt på gulvet. Plankene stønner under ham for hvert skritt han tar.

Det ville vært minst like pinlig å bli tatt fordi jeg begynte å hulke, som om jeg ble tatt fordi jeg nøs.

Og jeg nekter å gjøre noen av delene.

På et tidspunkt kommer vokterne trampende inn i rommet under meg igjen. «Ingen tegn til henne, Deres Høyhet.»

Det oppstår en lang pause, så sukker hans høyhet. «Jeg visste det vel. Dere er udugelige, hele bunten.» De neste ordene hans er skarpere enn kniven han fortsatt kaster opp i luften for så å ta imot. «Kom dere ut herfra.»

Vokterne nøler ikke så mye som et sekund før de skynder seg mot døren, bort fra ham. Jeg klandrer dem ikke.

Men han er fortsatt her. Ikke en lyd er å høre, men han står fortsatt der nede. Jeg holder meg for nesen igjen, og lukten av blod kombinert med den trange skorsteinen får det til å gå rundt for meg.

Minnene strømmer på: Kroppen min full av størknet blod, skrikene mine da jeg prøvde å skrubbe det bort, men ikke oppnådde annet enn å farge huden kvalmende rød. Synet og lukten av så mye blod gjorde meg uvel, fikk meg til å tenke på faren min og hvordan han forblødde i armene mine, på Adena, som gjorde det samme.

Adena.

Tårene svir i øynene igjen, og jeg må blunke bort bildet av den livløse kroppen hennes i sandgropen. Den metalliske stanken av blod fyller nesen min, og jeg orker ikke å kjenne lukten av det, orker ikke synet av det, følelsen av det …

Pust.

Et tungt sukk skjærer gjennom tankene mine. Han høres like sliten ut som jeg føler meg. «Det var enda godt at du ikke er her», sier han stille, i en tone jeg aldri trodde jeg skulle få høre fra ham igjen. «For jeg har fortsatt ikke funnet motet.»

Og så står barndomshjemmet mitt i flammer.


KAPITTEL 2

Kai

Flammene slikker meg i hælene der jeg går rolig mot døren.

Bølger av varme slår mot ryggen, og røyk klistrer seg til klærne. Jeg går ut i den overskyede ettermiddagen, ut i luften som nå er ytterligere forurenset av de bølgende røykskyene som svever mot himmelen.

Det rykker i leppene da jeg ser sjokket som står skrevet i vokternes ansikter. De må ta seg sammen for ikke å bli stående der med store øyne og munnen på vidt gap mens flammene fortærer huset bak meg. Blikkene deres glir sakte over mot meg, men stanser før de klatrer over kragen – så begynner de å vri seg der de står.

Ingen av dem leer på seg da jeg går fullstendig uberørt mot dem.

De tror jeg har blitt gal.

Det singler i glass da et vindu bak meg går i stykker og skarpe glasskår hagler ut over gaten. Vokterne rykker til og holder hendene opp foran ansiktet. Synet får meg til å smile.

Kanskje de har rett. Kanskje jeg har blitt gal.

Gal av bekymring, av raseri, av svik.

Spenningen som hele tiden bygger seg opp i meg, ser ut til å være det eneste som faktisk er konstant i livet mitt, noe som resulterer i stive skuldre og evig sammenbitte tenner. Fingrene trommer mot dolken jeg har i beltet. Det er som om den prøver å lokke meg til å la frustrasjonen gå ut over en av de mange ubrukelige vokterne.

Jeg følger det forseggjorte mønsteret på stålskjeftet; det føles velkjent under fingertuppene. Hvordan skulle jeg kunne glemme dolken som har vært presset mot strupen min så mange ganger?

Hvordan skulle jeg kunne glemme dolken jeg trakk ut av fars hals?

Det er fem dager siden nå, at jeg så skjeftet på dette våpenet stikke ut fra kongens strupe. Jeg har hatt fem dager til å sørge, og allikevel har jeg ikke felt en eneste tåre. Jeg har hatt fem dager til å forberede meg, men ingen plan vil virkelig kunne gjøre meg fri fra henne. I fem dager kunne vi bare være Kitt og Kai – vi kunne være brødre før vi ble konge og marskalk.

Og nå er forspranget hennes over.

Det virker som om hun visste å benytte seg av det – etter at hun utnyttet min svakhet, min feighet, mine følelser for henne og fikk stukket av. Jeg snur meg mot flammene og betrakter det fargerike kaoset som skapes av ilden som fortærer hjemmet hennes i rødt, oransje, tykk, svart røyk og …

Sølv.

Jeg kniper øynene sammen og myser gjennom den kvelende røyken, mot det som er igjen av taket. Men det er ingenting der, ikke spor etter det jeg så glimte til for bare et øyeblikk siden. Jeg stryker en hånd gjennom håret, for så å presse begge håndflatene mot de trette øynene.

Jepp, jeg har virkelig blitt gal.

«Sir!»

Jeg slipper ned hendene og vender langsomt blikket mot vokteren som er modig nok til å rope til meg. Han kremter og angrer sannsynligvis på den avgjørelsen. «Jeg øh … jeg tror jeg så noe, Deres Høyhet.»

Han peker mot det brennende taket, og gjennom den dansende røyken kan jeg nå skimte en skikkelse som snubler frem mellom flammene. En skikkelse med sølvfarget hår.

Så hun er her.

Jeg tør ikke si sikkert om jeg føler lettelse eller ikke.

«Før henne til meg.»

Kommandoen runger over gaten, og vokterne nøler ikke. Det gjør visst ikke hun heller. Jeg rekker så vidt å få et nytt glimt av henne før hun hopper fra kanten av det delvis sammenraste taket og over på nabotaket, og så fort hun får fotfeste, piler hun videre.

Vokterne løper på gaten nedenfor henne, og verken Kraftplugger eller Skjold har noe å stille opp med så lenge hun hopper fra tak til tak. Jeg stryker en hånd gjennom håret før jeg drar den over ansiktet, ikke overrasket over inkompetansen deres.

Jeg gir kniven jeg rev ut av veggen, en runde til i luften, men så løper jeg nedover gaten og tar raskt igjen vokterne. Jeg kjenner kreftene deres som en summing under huden, som om de trygler om å bli sluppet løs. Men jeg har ingen nytte av evnene deres med mindre jeg kan få henne ned på bakken. Hadde jeg hatt en Tele her, kunne jeg ganske enkelt fått henne ned med bare tankekraft.

Hun kan bare forsvinne over hustakene så lenge hun er i stand til å hoppe mellom dem. Derfor sender jeg kniven mot henne med en enkel snert i håndleddet.

Jeg ser hvordan den treffer sitt mål og trenger seg inn i låret hennes idet hun hopper. Smerteskriket hennes får meg til å krympe meg, en reaksjon som er like frustrerende som den er fremmed for meg.

Hun treffer det flate taket hardt og ruller fremover i håp om at det vil dempe fallet. Jeg ser henne komme seg vaklende opp på beina, mens blodet renner fra låret. Jeg ser ikke ansiktstrekkene hennes klart på denne avstanden, så det er nesten så jeg kan late som om hun bare er en ubetydelig skikkelse som halter mot kanten av et tak.

Hun er ikke dum. Hun vet at hun ikke vil klare å hoppe så langt.

Jeg vender blikket mot vokterne som stirrer opp på henne. «Må jeg gjøre alt for dere?» Stemmen min er kald. «Gå og hent henne.»

Men så kikker jeg opp mot taket igjen. Tomt.

Det var dumt av meg å tro at hun ville gjøre dette enkelt.

«Finn henne!» bjeffer jeg og stryker en hånd gjennom håret. Vokterne spurter i hver sin retning i gatene jeg har sørget for å holde praktisk talt tomme for anledningen. En tyvs evne til å gli inn i mengden og forsvinne er skremmende. Og hadde jeg ikke ryddet området før vi satte i gang, ville hun gjort nettopp det.

Jeg går ned gaten og kikker raskt inn i de tilstøtende smugene og bakgatene som stikker ut fra den. Dempede rop gir gjenlyd mellom vanskjøttede hus og butikker. Jeg fortsetter jakten stille og rolig, men stusser da jeg får øye på en sammensunket skikkelse i enden av et skyggefullt smug.

Jeg setter meg på huk ved siden av vokteren og ser nærmere på den en gang så hvite uniformen, som nå er gjennomtrukket av blod. Dyp rød, seig væske pipler frem under en kastekniv som er begravd dypt i brystet hans, og siver utover de skarpe foldene på uniformen.

Hun er en utspekulert liten sak.

Jeg legger to fingre mot halsen hans, selv om jeg vet at jeg ikke vil kjenne noen puls. Jeg sukker og senker hodet mot hendene. Hele kroppen føles tung av utmattelse, tynget av bekymringer.

Jeg begravde en gang en som prøvde å drepe henne.

Bare fordi jeg visste at det var noe hun ville ønsket. Jeg bar Sadies døde kropp gjennom mørket i Hviskenes skog under den første delkonkurransen i Utrenskningsturneringen fordi jeg visste at Paedyn var i ferd med å gå i oppløsning da jeg lot henne sitte der og dreie på tommelringen sin. Hadde det vært opp til meg, ville jeg ikke ha begravd liket av noen som prøvde å drepe henne. Men jeg tenkte ikke på meg selv da jeg gjorde det.

Jeg er godt kjent med døden, både som venn og som fiende. Den har opptrådt altfor hyppig i livet mitt. Men for henne er døden bare ødeleggelse, uansett hvem den rammer.

Jeg ser for meg at hun snurrer ringen på tommelen i dette øyeblikk og biter seg i kinnet mens hun tvinger seg selv til å forlate mannen hun nettopp har drept, i stedet for å grave en grav til ham, slik jeg vet at hun desperat ønsker.

«Hun ville ha begravd deg hvis hun ikke hadde vært så opptatt med å flykte fra meg, vet du», mumler jeg til liket, og med det bekrefter jeg vel at jeg faktisk har blitt gal. Jeg løfter vokterens hvite maske vekk fra ansiktet hans, slik at jeg bedre kan se de glassaktige brune øynene før jeg lukker dem. «Så det minste jeg kan gjøre, er å begrave deg for henne.»

Jeg har aldri bekymret meg så mye som et sekund for hva som skjer med likene av soldatene mine. Men her står jeg nå og slenger en død mann over skulderen på grunn av en jente som hater å drepe. Jeg grynter under vokterens vekt og lurer på hvorfor i helvete jeg i det hele tatt gidder å gjøre dette.

Hva har hun gjort med meg?

Den slappe kroppen hans svinger over skulderen min for hvert skritt jeg tar.

Blir hennes grav den neste jeg graver?

